Za sve je kriva Melita

 Kod tete sam na zimskim praznicima. Božićno je jutro. Ustajem iz kreveta i gledam kroz prozor. Debelo inje prekrilo je travu i stabla voćki u dvorištu.

 Odlazim u dnevni boravak. Tu je toplo, a cijela soba miriše na svježu borovinu i topli kakao koji se puši iz šalica na stolu. Kroz zavjese na prozorima naziru se šarene naljepnice s božićnim motivima. U kutu je sobe bor, najveći koji sam ikad vidio. Moj mlađi bratić ustaje od stola, prilazi boru i nestrpljivo traži svoj poklon. Oči su mu zasjale kad je ugledao zlatno crveni omot s mašnicom na sredini. Nestrpljivo ga je otvorio i razočarano progovorio: „Što je ovo? I to mi je neki poklon!?'' Iz omota je virila knjiga, Biblija za djecu.

S nostalgijom se sjećam tog Božića kod tete i tužnog lica mojeg bratića. To je bilo prije tri godine i danas mislim da bi i moja reakcija u njegovim godinama bila slična.

Zašto sam ovo ispričao? Nije puno vremena prošlo od tada, a ja sam se uvelike promijenio. Danas imam sve što mi treba i mislim da bi me najviše obradovala upravo zanimljiva knjiga kao poklon. Ne usrećuju me više igračke ni slatkiši, već tražim nešto više, vrijedno i trajno, a takve su upravo knjige.

Sjećam se da sam čitati počeo sasvim slučajno, usudim se reći čak iz dosade. Ubrzo sam shvatio da knjiga nije samo hrpa stranica ispunjenih dosadnim, gusto tiskanim tekstom, već zagonetka koja nam otkriva nove svjetove i prave vrijednosti. Prva knjiga koju sam pročitao izvan popisa lektire bila je „Lažeš, Melita“. Iznenadilo me kako mi je uz nju vrijeme proletjelo u trenu. I danas pamtim da je Melita djevojčica bogate mašte koja se osjeća usamljenom pokraj roditelja koji puno rade i ne posvećuju joj pažnje koliko bi ona htjela. Izmišljanjem i lažima izluđuje obitelj i prijatelje. Više joj nitko ne vjeruje ni kad govori istinu. Zabavio sam se, smijao se i strahovao otkrivajući Melitine laži te naučio da se laganje ne isplati i samo otežava stvari, da se nesuglasice i problemi trebaju riješiti iskrenim razgovorom. Otada lažem puno manje, tek ponekad kad stvarno nemam drugog izbora.

Poslije Melite upoznao sam Ratka Milića ili slavnog Koka. Romani „Koko i duhovi“, „Koko u Parizu“ i „Zagonetni dječak“ zvali su me u mnoge uzbudljive pustolovine. Zavolio sam hrabrog Koka i njegove prijatelje te poželio biti s njima u svakoj situaciji.

Ove me godine iznenadilo drugačije i ozbiljnije djelo, „Mali princ“. Brzo sam *zapeo* u čitanju, a kad sam ga pročitao, skoro ništa nisam razumio. Zato sam počeo ispočetka, polako. Svaka stranica otkrivala je novu misao, novu istinu. Mislim da sam premlad da bih ga u potpunosti razumio, ali sigurno ću ga čitati opet za koju godinu. Čitat ću ga jer znam da je to poznato i vrijedno djelo koje su čitale moja mama i baka, bez njega jednostavno ne može preživjeti ni jedna generacija osnovnoškolaca te se njegove mudre rečenice zasluženo smatraju važnim dijelom opće kulture.

„Morat ću podnijeti dvije ili tri gusjenice ako želim upoznati leptira“, misao je koju sam lako zapamtio jer je mogu povezati sa svojim životnim iskustvom. Naime, imao sam nekoliko *frendova* za koje sam mislio da su najbolji i da im mogu sve reći. Međutim, u nekim se situacijama pokazalo da nisu iskreni, iznevjerili su me i razočarali. Oni su moje gusjenice, a pravog leptira još strpljivo čekam. Jedna od stranica knjige „Mali princ“dozvala mi je misao kako u mome susjedstvu ima jedan dečko, pomalo neugledan i povučen. Nije baš *fora* u društvu i nema prijatelja. Jednom smo se prilikom družili i brzo sam otkrio koliko je pametan, duhovit i skroman. Upravo sam tada shvatio što je zapravo želio reći Antoine de Saint-Exupéry kad je napisao „Čovjek samo srcem dobro vidi. Bitno je očima nevidljivo.“ Tako mi knjige otkrivaju životne istine koje pokušavam slijediti u svojim svakodnevnim tinejdžerskim problemima. Uz njih je nekako lakše i nisam toliko zaokupljen virtualnim svijetom lažnih vrijednosti.

 Svaka pročitana knjiga važan je i vrijedan uspjeh jer sam siguran da čitajući postajem zreliji, rječitiji i pametniji te kritički promišljam o vrijednostima koje trebam cijeniti, a to su empatija, ljubav, skromnost i poštovanje. Upoznajem krajeve i prostore koje vjerojatno nikad neću vidjeti i počinjem sve oko sebe gledati srcem.

 Lola7832, 8.razred

 Damjan Fio